Petrus, Dei gracia Senon. archiepiscopus, omnibus ad quos littere presentes pervenerint, in Domino salutem. Noverint universi quod Guido de Lausanna, nobis homagium fecit, et sub dominio nostro Senonensi remansit, sub annua abonacione quinque solidorum, pro se et pro Leonella, uxore sua, filia Adeline de Caors, femine nostre, infra mensem octobris, annis singulis solvendorum, juramento prestito corporali quod aliud dominium non faciet in civitate Senonensi. Sub eadem etiam abonacione heredes ipsorum homines nostri erunt, et ipsam dicto termino annis singulis reddere tenebuntur. Per hanc autem abonacionem, idem Guido, Leonella, uxor sua, et heredes ipsorum ab omni tallia immunes erunt et absoluti. Quod ut ratum permaneat, presentibus litteris sigillum nostrum fecimus apponi. Actum, octavo kalend. aprilis, anno Gracie millesimo ducentesimo septimodecimo.